CELEX: 62021TN0709
Language: mt
Date: 2021-11-01 00:00:00
Title: Kawża T-709/21: Rikors ippreżentat fl-1 ta’ Novembru 2021 – WhatsApp Ireland vs EDPB

3.1.2022   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 2/50
            
         
      Rikors ippreżentat fl-1 ta’ Novembru 2021 – WhatsApp Ireland vs EDPB
      (Kawża T-709/21)
      (2022/C 2/69)
      Lingwa tal-kawża: l-Ingliż
      
         Partijiet
      
      
         Rikorrent: WhatsApp Ireland Ltd (Dublin, l-Irlanda) (rappreżentanti: H.-G. Kamann, F. Louis, A. Vallery, avukati, P. Nolan, B. Johnston, C. Monaghan, Solicitors, P. Sreenan, D. McGrath, C. Geoghegan u E. Egan McGrath, Barristers-at-Law)
      
         Konvenut: Bord Ewropew għall-Protezzjoni tad-Data
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla d-Deċiżjoni 1/2021 tal-Bord Ewropew għall-Protezzjoni tad-Data (EDPB) tat-28 ta’ Lulju 2021, fl-intier tagħha jew, sussidjarjament, fil-partijiet rilevanti tagħha, u
               
            
                  —
               
               
                  tikkundanna lill-konvenut għall-ispejjeż.
               
            
         Motivi u argumenti prinċipali
      
      Insostenn tar-rikors għall-annullament tad-deċiżjoni vinkolanti 1/2021 tal-EDPB tat-28 ta’ Lulju 2021 dwar it-tilwima li qamet fuq l-abbozz tad-deċiżjoni tal-Irish Supervisory Authority (l-Awtorità ta’ Superviżjoni Irlandiża) rigward WhatsApp Ireland taħt l-Artikolu 65(1)(a) tar-Regolament (UE) 2016/679 tal-Parlament Ewropew u tal-Kunsill (GDPR) (1), ir-rikorrenti tinvoka seba’ motivi.
      
                  1.
               
               
                  L-ewwel motiv ibbażat fuq li EDPB marret lil hinn mill-kompetenza tagħha taħt l-Artikolu 65 GDPR.
               
            
                  2.
               
               
                  It-tieni motiv ibbażat fuq li l-EDPB kiser l-Artikoli 13(1)(d) u 12(1) GDPR billi interpreta u applika dawn id-dispożizzjonijiet u l-obbligi ta’ trasparenza ta’ WhatsApp b’mod eċċessiv billi talab lil WhatsApp tipprovdi informazzjoni mhux meħtieġa.
               
            
                  3.
               
               
                  It-tielet motiv ibbażat fuq li l-EDPB kiser l-Artikolu 4(1) GDPR billi interpreta u applika d-dispożizzjoni u t-terminu “data personali” b’mod eċċessiv.
               
            
                  4.
               
               
                  Ir-raba’ motiv ibbażat fuq li l-EDPB kiser il-preżunzjoni ta’ innoċenza kif stabbilita fl-Artikolu 48 tal-Karta tad-Drittijiet Fundamentali tal-Unjoni Ewropea billi għadda b’mod żbaljat l-oneru tal-prova fuq WhatsApp sabiex tipprova li l-ambjent ta’ proċessar tagħha huwa tali li r-riskji ta’ identifikazzjoni mill-ġdid ta’ suġġetti ta’ data huwa purament spekulattiv.
               
            
                  5.
               
               
                  Il-ħames motiv ibbażat fuq li l-EDPB kiser id-dritt għal amministrazzjoni tajba kif stabbilit fl-Artikolu 41 tal-Karta tad-Drittijiet Fundamentali tal-Unjoni Ewropea billi kiser id-dritt għal smiegħ ta’ WhatsApp u l-obbligi tal-EDPB li jeżamina b’mod xieraq u imparzjali l-evidenza u li jagħti raġunijiet adegwati.
               
            
                  6.
               
               
                  Is-sitt motiv ibbażat fuq li l-EDPB kiser l-Artikolu 83 tal-GDPR u diversi prinċipji bażiċi li jirregolaw id-determinazzjoni tal-multi taħt il-GDPR.
               
            
                  7.
               
               
                  Is-seba’ motiv ibbażat fuq li l-EDPB kiser il-prinċipju ta’ ċertezza legali billi naqas milli jirrikonoxxi li d-deċiżjoni tiegħu tagħti interpretazzjonijiet u applikazzjonijiet ġodda ta’ diversi dispożizzjonijiet tal-GDPR, bil-konsegwenza li l-ksur ma kienx prevedibbli.
               
            
         (1)  Regolament (UE) 2016/679 tal-Parlament Ewropew u tal-Kunsill tas-27 ta’ April 2016 dwar il-protezzjoni tal-persuni fiżiċi fir-rigward tal-ipproċessar ta’ data personali u dwar il-moviment liberu ta' tali data, u li jħassar id-Direttiva 95/46/KE (Regolament Ġenerali dwar il-Protezzjoni tad-Data) (ĠU 2016 L 119, p. 1).